SMERNICA KOMISIE 2009/146/ES
z 26. novembra 2009,
ktorou sa opravuje smernica 2008/125/ES, ktorou sa mení a dopĺňa smernica Rady 91/414/EHS s cieľom zaradiť fosfid hlinitý, fosfid vápenatý, fosfid horečnatý, cymoxanil, dodemorf, metylester kyseliny 2,5-dichlórbenzoovej, metamitrón, sulkotrión, tebukonazol a triadimenol medzi účinné látky
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (1), a najmä na jej článok 6, ods. 1 druhý pododsek druhú zarážku,
keďže:
(1)
Smernica Komisie 2008/125/ES (2) obsahuje terminologické chyby týkajúce sa použití, ktoré môžu byť povolené v prípade fosfidu hlinitého, fosfidu vápenatého a fosfidu horečnatého. Tieto chyby sa musia opraviť.
(2)
Opatrenia stanovené v tejto smernici sú v súlade so stanoviskom Stáleho výboru pre potravinový reťazec a zdravie zvierat,
PRIJALA TÚTO SMERNICU:
Článok 1
Príloha k smernici 2008/125/ES sa opravuje takto:
1.
V časti A siedmeho stĺpca (osobitné ustanovenia) riadku č. 266 (fosfid hlinitý) sa prvá a druhá veta nahrádzajú takto:
„Povolené môžu byť len použitia ako insekticíd, rodenticíd, talpicíd a leporicíd vo forme prípravkov pripravených na použitie s obsahom fosfidu hlinitého.
Ako rodenticíd, talpicíd a leporicíd môžu byť povolené len použitia vo vonkajších priestoroch.“
2.
V časti A siedmeho stĺpca (osobitné ustanovenia) riadku č. 267 (fosfid vápenatý) sa prvá veta nahrádza takto:
„Povolené môžu byť len použitia vo vonkajších priestoroch ako rodenticíd a talpicíd vo forme prípravkov pripravených na použitie s obsahom fosfidu vápenatého.“
3.
V časti A siedmeho stĺpca (osobitné ustanovenia) riadku č. 268 (fosfid horečnatý) sa prvá a druhá veta nahrádzajú takto:
„Povolené môžu byť len použitia ako insekticíd, rodenticíd, talpicíd a leporicíd vo forme prípravkov pripravených na použitie s obsahom fosfidu horečnatého.
Ako rodenticíd, talpicíd a leporicíd môžu byť povolené len použitia vo vonkajších priestoroch.“
Článok 2
Členské štáty prijmú a najneskôr do 28. februára 2010 uverejnia zákony, iné právne predpisy a správne opatrenia potrebné na dosiahnutie súladu s touto smernicou. Komisii bezodkladne oznámia znenie týchto ustanovení a tabuľku zhody medzi týmito ustanoveniami a touto smernicou.
Tieto ustanovenia uplatňujú od 1. marca 2010.
Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
Článok 3
Táto smernica nadobúda účinnosť dňom nasledujúcim po jej uverejnení v Úradnom vestníku Európskej únie.
Článok 4
Táto smernica je určená členským štátom.
V Bruseli 26. novembra 2009